初別子由
作者：蘇軾
朝代：宋

paragraphs: 我少知子由，天資和而清。
好學老益堅，表裏漸融明。
豈獨爲吾弟，要是賢友生。
不見六七年，微言誰與賡。
常恐坦率性，放縱不自程。
會合亦何事，無言對空枰。
使人之意消，不善無由萌。
森然有六女，包裹布與荆。
無憂頼賢婦，藜藿等大烹。
使子得行意，青衫陋公卿。
明日無晨炊，倒床作雷鳴。
秋眠我東閣，夜聽風雨聲。
懸知不久別，妙理難細評。
昨日忽出門，孤舟轉西城。
歸來北堂上，古屋空崢嶸。
退食悞相從，入門中自驚。
南都信繁會，人事水火爭。
念當閉閣坐，頹然寄聾盲。
妻子亦細事，文章固虛名。
會須掃白髮，不復用黄精。